寄題求志堂
作者：陸游
朝代：宋

paragraphs: 古人不輕出，出則堯舜其君民。
古人不輕隱，隱則坐使風俗淳。
孰知後世乃不然，唐虞日遠如飛烟。
異端欲出六籍上，裔夷直居中夏先。
窮居求志達行道，儻不塞責真負天。
士固不可苟富貴，顧亦豈可徒貧賤。
如其一念有愧心，寧不終身戴慚面。
老夫少年鐵鑄硯，欲窺聖門終未見。
祝君勿恃來日長，八九十年如掣電。